Portal: Alternativ behandling

**Jessica Ainscough'** (juli 1985 – 26. februar 2015) var en australsk ungdomsmagasinredaktør som ble forfatter og velværegründer etter en sjelden kreftdiagnose i en alder av 22. Ainscough kalte seg for «The Wellness Warrior» og brukte sin blogg med samme navn til å dele sin personlige historie om bruk av alternativ kreftbehandling. Hun døde av kreft 29 år gammel.

Bakgrunn
--------

Jessica Ainscough ble født i Australia i byen Ipswich. Hun studerte ved University of the Sunshine Coast, og ble uteksaminert i 2005 med en bachelorgrad i journalistikk. I løpet av det siste året på universitetet hadde hun arbeidspraksis ved Sydney-kontoret til *9 to 5 Magazine* hvor hun hadde sin første jobb etter endt utdanning. På tidspunktet hun fikk kreftdiagnosen jobbet Ainscough som nettredaktør for ungdomsmagasinet *Dolly*.

Ainscough forlovet seg med Tallon Pamenter i juli 2014, og de hadde planlagt å gifte seg i september 2015.

Kreft
-----

### Diagnose

Ainscough ble diagnostisert med epithelioid sarkom 24.. april 2008, etter en biopsi av kuler fjernet fra hennes venstre arm og hånd. Ainscough har fortalt at hun ble informert om at epithelioid sarkom var en ekstremt sjelden kreftsykdom og vanskelig å behandle. Forekomst av epiteloid sarkom er rapportert å være 0,4 tilfeller per million i 2005. Det er dobbelt så sannsynlig at det oppstår hos menn, og tre fjerdedeler av de diagnostiserte er mellom 10 og 39 år. Selv om epiteloid sarkom er mindre vanlig hos kvinner, har prognosen blitt rapportert å være mer gunstig. Onkolog David Gorski har skrevet at uten behandling dør de fleste av sykdommen innen 10 år. Ved kirurgisk behandling er imidlertid sannsynligheten for 10 års overlevelse beregnet til å være 49–72 %, og med høyere overlevelse blant yngre pasienter som Ainscough.

### Innledende behandling

Den eneste behandlingen Ainscough ble tilbudt i starten var amputasjon av den berørte armen ved skulderen, noe hun motvillig aksepterte. Like før den planlagte operasjonen tilbød hennes medisinske team imidlertid en ny behandlingsform som innebar å kun forsyne det utsatte området av kroppen med kjemoterapi. Hun takket ja til dette og gjennomgikk behandling i juni 2008. De første skanningene etter kjemoterapi indikerte at kreften var i tilbakegang, men i november året etter hadde kreften kommet tilbake. Det eneste tilgjengelige behandlingsalternativet var amputasjon, men Ainscough nektet å gjøre dette og vendte seg i stedet til alternative behandlingsformer.

### Alternativ kreftbehandling

Etter at kreften hennes kom tilbake, valgte Ainscough å la seg behandle med Gerson-terapi, en alternativ kreftbehandling som innebærer bruk av kaffeklyster, men som er uten dokumentert effekt. Tilstanden hennes ble overvåket av hennes "Gerson-lege" i Mexico som analyserte Ainscoughs blodprøver, sammen med resultater fra blodanalyse og iridologi, to diagnostiske teknikker som heller ikke er anerkjente grunnet manglende vitenskapelig dokumentasjon.

Inspiratorer og støttespillere
------------------------------

På «Wellness Warrior Events» fikk Ainscough selskap av andre kjente personen som også ville dele sine alternative helsereiser. Blant disse var tidligere skuespiller Melissa Ambrosini, musiker Wes Carr og kjendiskokk Pete Evans. Ainscough inviterte sin studievenninne Cyndi O'Meara til å skrive forordet til boken hennes, og uttrykket senere at O'Meara var den fagpersonen hun beundret mest. Hun snakket og skrev også mye om påvirkningen fra moren Sharyn Ainscough. I begravelsen deltok Belle Gibson som har bløffet om å ha kurert seg selv for kreft ved hjelp av alternativ behandling.

Ainscough hevdet at Ian Gawlers bok *You Can Conquer Cancer* var en stor inspirasjon for henne da hun først ble diagnostisert med kreft. Umiddelbart før de dro til Gerson-klinikken i Mexico i 2010, bodde Ainscough og hennes kjæreste Tallon Pamenter hos The Gawler Foundation. Etterpå skrev hun: «I forrige måned tilbrakte jeg 10 dager på Gawler Foundation i Melbourne og lærte alt om hvordan jeg helbreder meg selv. Det var de mest utbytterike 10 dagene i livet mitt». Grunnlegger av Gawler Foundation, Ian Gawler, er en tidligere veterinær som overlevde kreft etter kirurgisk behandling, strålebehandling og kjemoterapi. Gawler hevder å ha overvunnet en sekundær diagnose av dødelig metastatisk kreft med en kombinasjon av Gerson-terapi og meditasjon. Det ble imidlertid ikke tatt noen biopsi for å bekrefte den sekundære kreftdiagnosen, og eksperter har siden hevdet at Gawlers symptomer kunne skyldes fremskreden tuberkulose – som han også fikk medisinsk behandling for på den tiden – i stedet for sekundær beinkreft.

### Sharyn Ainscough

I. april 2011 ble Jessicas mor diagnostisert med brystkreft. Sharyn nektet også all konvensjonell behandling, og valgte heller Gerson-terapi. Hun døde i oktober 2013, to og et halvt år etter diagnosen, noe som stemmer med prognosene for ubehandlet brystkreft. Media skrev da at moren hadde fulgt datterens råd om å velge Gerson-terapi fremfor konvensjonell behandling.

Død
---

I desember 2014 skrev Ainscough på bloggen sin at hun hadde returnert til konvensjonell medisinsk behandling for å behandle en stor svulst under venstre skulder som hadde blødd ustanselig i ti måneder, noe som gjorde henne svak og uvel. Under tilsyn av en onkolog fikk Ainscough strålebehandling de siste seks ukene av livet. Hun døde 25. februar 2015, knapt syv år etter at hun fikk diagnosen.

Som en reaksjon på Ainscoughs død advarte John Dwyer fra Friends of Science in Medicine om risikoen for å punktere tarmen ved bruk av kaffeklyster, og uttalte: «Det er ingen troverdige vitenskapelige bevis for noen av disse alternative behandlingsformene som hevder å kurere kreft», og la til at «det kan være vanskelig for folk å forstå hvilke påstander som er uvitenskapelige og hva som ikke er det». Hvorvidt Ainscough noen gang direkte hevdet å ha blitt kurert for kreft har vært vanskelig å fastslå ettersom bloggen hennes, «The Wellness Warrior», med 1,5 millioner følgere, ble slettet. Imidlertid kan man finne utsagn fra Ainscough som henspiller på at Gerson-terapi har helbredet henne for kreft. I en artikkel med tittelen «I'm healing myself from cancer naturally» skrevet av Ainscough for ungdomsmagasinet hun en gang redigerte, skrev hun: «Jeg er henrykt over å kunne melde at det har fungert for meg. Jeg har ikke hatt noen kreftspredning, ingen flere kuler dukker opp (de dukket opp raskt før) og jeg kan faktisk se noen av svulstene mine komme ut gjennom huden min og forsvinne". Det har blitt anslått at Ainscough hadde millioninntekter fra sitt merkenavn «Wellness Warrior».

Referanser
----------

1. 1 2 3  Cattanach, Andrew (4. desember 2013). «Jess Ainscough, author of Make Peace With Your Plate, answers Ten Terrifying Questions». *www.booktopia.com.au*. Besøkt 20. januar 2019.
2. ↑  Williams, Patrick (2. mars 2015). «Jessica Ainscough: Family, friends gather to remember 'The Wellness Warrior' who lost battle with rare cancer». *abc.net.au*. Besøkt 2. februar 2019.
3. 1 2 3 4  Ainscough, Jessica (5. januar 2012). «I'm healing myself from cancer naturally». *dolly.com.au*. Besøkt 17. november 2018.
4. 1 2  Hosseinzadeh, Pooya; Cheung, Felix (desember 2009). «Epithelioid Sarcoma». *sarcomahelp.org*. Besøkt 20. januar 2019.
5. 1 2 3 4  «The Gerson protocol, cancer, and the death of Jess Ainscough, a.k.a. "The Wellness Warrior"». *sciencebasedmedicine.org* **(engelsk)**. 2. mars 2015. Besøkt 6. februar 2020.
6. ↑  Marcus, Caroline (10. november 2017). «Cancer fraud Belle Gibson: How the wellness industry became the other casualty». *shm.com.au*. Besøkt 3. februar 2019.
7. ↑  Ainscough, Jessica (7. april 2010). «No ill will». *abc.net.au*. Besøkt 3. februar 2019.
8. ↑  Johnston, Chris; Medew, Julia (31. desember 2011). «Cancer experts challenge Gawler's 'cure'». *shm.com.au*. Besøkt 3. februar 2019.
9. ↑  Davey, Melissa (1. mars 2015). «Jessica Ainscough, Australia's 'wellness warrior', dies of cancer aged 30». *theguardian.com*. Besøkt 18. november 2018.
10. ↑  Team, Mamamia (28. februar 2015). «The Wellness Warrior, Jess Ainscough has died, aged 30». *mamamia.com.au*. Besøkt 3. februar 2019.
11. ↑  Staff Writer. «'Last chance option': Fiance reveals Wellness Warrior Jessica Ainscough turned to radiation». *new.com.au*. Besøkt 4. februar 2019.
12. ↑  Corderoy, Amy (6. mars 2015). «Cancer death of 'Wellness Warrior' Jess Ainscough brings focus onto alternative treatments». *smh.com.au*. Besøkt 3. februar 2019.
13. ↑  Marcus, Caroline (7. mars 2015). «Opinion: Advocates of alternative therapies are gambling with patients' lives». *couriermail.com.au*. Besøkt 3. februar 2019.